Овча купел

„Овча купел“ е квартал в София, част от район „Овча купел“ на Столична община. Застрояването му започва през 1914 година. В началото на 60-те години е построен новият стадион „Славия“, където играе едноименният футболен отбор ПФК „Славия“.
6 септември е празник на квартала, отбелязван със събор, на който има сцена, маси, въртележки и атракции.

Името на квартала е свързано с термална вода, която излиза на земната повърхност: овчари, които водели стадата си там, знаели, че овцете с охота газят из мочурливите ливади. След земетресение през 1858 г. бликнала топла вода, а овцете не я отбягвали и били като къпани, откъдето дошло и името, буквално „овча къпалня“.

По-късно водата е каптирана и е построена баня, която функционира до началото на 80-те години. В близост до нея е построена и болница за рехабилитация, която разполага с малък плаж, отварян през летните месеци. Кварталът е имал статут на курортна местност.

Балнеокомплексът се намира от западната страна на Владайска река, а спортният комплекс „Славия“ – от източната.

История 
Квартал „Овча купел“ се застроява като софийска махала в средата на 19 в., в района около банята. През 1922 г. е открито читалище, преименувано по-късно на името на Никола Вапцаров. То се намира в най-източната част на квартала, там където е прекарана трамвайната линия №5 към кв. „Княжево“. През 1963 г. зад читалището е построена сградата на техникум „Киров“, а то остава в североизточния ъгъл на неговия двор.

Кварталът се разраства в западна посока, като изграденият през социализма жилищен комплекс приема същото името за двете си части – „Овча купел“ 1 и 2. Комплексът е изграден до началото на 90-те години, при застрояване с едропанелни жилищни сгради от серия Бс-69-Сф-УД-83, както и с блокове, построени по система „едроплощен кофраж“. Кварталът разполага с мини паркове за разходки и детски увеселителен парк.

Транспорт и инфраструктура 
През квартала минават трамваи 5 и 11; автобуси 11, 59, 102, 103, 107 и 111 и електробуси Е60, Е73. Третият метродиаметър (линия М3) на Софийското метро има 4 станции в Овча купел – „Овча купел“, „Мизия / НБУ“, „Овча купел II“ и „Горна баня“ (връзка с ЖП спирка Горна Баня).

Една от софийските автогари е разположена в едноименния квартал – автогара „Овча купел“, извършваща предимно вътрешни превози. От там тръгват множество автобуси за екскурзии в близко разположената планина Витоша и автобус 103, вървящ само през празнични дни и през уикенда.

Източната граница на Овча купел върви по дължината на 3-ти Софийски ринг (бул. Овча Купел), а на запад се намира Софийски околовръстен път. На юг кварталът граничи с бул. Цар Борис III, а на север с бул. Президент Линкълн. Въпреки че се намира на 6 км от центъра на София, инфраструктурата е проблемна, с нередки задръствания около квартала.

Има изградени велоалеи по бул. Цар Борис III и ул. Монтевидео.

Минерална вода 
В Овча купел има минерална вода с температура 32 °C и дебит 8 l/s. Водата е слабоминерализирана, хипотермална, хидрокарбонатно-сулфатно-натриева, калциево-магнезиева, флуорна и със съдържание на метасилициева киселина, сероводород, въглероден диоксид и 43 микроелемента. Препоръчва се за лечение чрез пиене при бъбречни възпалителни заболявания, колити, диабет.

В началото на 20 век се изграждат два басейна, а между 1925 i 1928 г. е построена и минералната баня, дело на арх. Георги Овчаров. Използва се за балнеолечение до края на 80-те години. Предстои банята да бъде възстановена и да отвори отново врати. На 15 юли 2020 г. Регионалният исторически музей – София публикува официално съобщение, че за възстановяване на банята в Овча купел се предоставят средства по Оперативна програма „Наука и образование за интелигентен растеж“.

Обществени институции 
 Висши учебни заведения: Нов български университет, Висше училище по застраховане и финанси, Висше строително училище „Любен Каравелов“.
 Училища: НСОУ „София“ (бивше 151-во), 88 СОУ „Димитър Попниколов“, 66 СОУ „Филип Станиславов“, 149 СОУ „Иван Хаджийски“, Професионална гимназия по селско стопанство „Бузема“, Професионална гимназия по електротехника и автоматика.
 Детски градини: ОДЗ No 33 „Сребърни Звънчета", ОДЗ No 84 „Детелина“, ЦДГ No 72 „Усмивка“, ЦДГ No 161 „Ласка“ и ОДЗ No 39 „Пролет“.
 Читалище „Никола Йонков Вапцаров“.
 Специализирана болница „Доверие“.
 Функциониращ плаж с минерална вода и три басейна, намиращ се до бившата баня.
 Православна църква, католическа униатска църква „Свети Йоан XXIII“, манастир на монашеска общност на сестрите евхаристинки.

Икономика 
 Търговски център – бул. „Президент Линкълн“ /кръстовището с ул. „Монтевидео“ („Niki“ и др.);
 Филиал на „Фантастико“ ул. „Монтевидео“ 98
 Филиал на „Фантастико“ – ул. „Любляна“ 42 А;
 Филиал на „Билла“ – бул. „Президент Линкълн“ 72;
 Филиал на „Билла“ – ул. „Монтевидео“ 23;
 Филиал на „Пепко“ – ул. „Монтевидео“ 23;
 Супермаркет от веригата „Лидл“ – бул. „Президент Линкълн“ 76 („Esmara“, „Pepperts“, „Crivit“, „Lupilu“, „Meradiso“ и др.);
 Хипермаркет „Кауфланд“ – ул. „Кукуряк“ 3 („Danone“, „Granini“, „BBB“ и др.)
 и други.

Галерия

Бележки

Външни препратки 
 Здравко Йончев, Репортаж и снимки от сградата на банята , ноември 2013

Район Овча купел
Квартали и жилищни комплекси на София